Honderde behaal kwalifikasies by Akademiaŉ Rekordgetal van 384 kwalifikasies is Dinsdag aan studente van Akademia toegeken. (Foto: Lelanie de Beer / Akademia) ŉ Rekordgetal van 384 kwalifikasies oor 11 programme, wat grade, sertifikate en diplomas insluit, is Dinsdag aan studente van Akademia toegeken. Dié kwalifikasieplegtigheid het by die Choose Life-kerk in Pretoria plaasgevind. Die programme waarin kwalifikasies toegeken is, is ŉ nagraadse onderwyssertifikaat, nagraadse diploma in belasting, gevorderde diploma in projekbestuur, nagraadse diploma in bestuursrekeningkunde, ŉ hoër sertifikaat in kantooradministrasie, hoër sertifikaat in rekeningkunde en grade in BCom (ondernemingsbestuur), Bcom (ekonomie en regte), BCom (bestuursrekeningkunde), Bcom (finansiële beplanning) en BSocSci (politiek, filosofie en ekonomie). Liana van Rooy, registrateur by Akademia, sê die kwalifikasieplegtigheid is ŉ belangrike hoogtepunt op die instelling se jaarlikse kalender. “Hierdie geleentheid is die afsluiting van jare lange harde werk en toewyding deur personeel, maar ook in die besonder deur die studente wat die kwalifikasies ontvang. “Op hierdie spesiale dag word Akademia se toewyding as akademiese tuiste tentoongestel en ons studente se akademiese prestasies word hier gevier. Die kwalifikasieplegtigheid is die begin van ŉ nuwe hoofstuk in baie van ons studente se lewe wat vir die eerste keer die werksmag toetree. Vir ander is dit die sleutel tot ŉ volgende hoofstuk van bevordering of ŉ nuwe beroep.” ŉ Rekordgetal van 384 kwalifikasies is Dinsdag aan studente van Akademia toegeken. (Foto: Lelanie de Beer / Akademia) Dinsdag se verrigtinge is afgesluit met Akademia se universiteitslied wat vir die eerste keer tydens ŉ kwalifikasieplegtigheid gesing is. Volgens Marthinus Visser, besturende direkteur van Akademia, is die sing van die universiteitslied by die kwalifikasieplegtigheid ŉ belangrike nuwe tradisie. “Die universiteitslied verteenwoordig Akademia se tradisie, geskiedenis, waardes en sy mense. Dit skep ŉ gevoel van samesyn, trots en gemeenskap vir ons studente en personeel.” Van Rooy sê die voltooiing van ŉ kwalifikasie is ŉ groot prestasie en dat elke alumnus trots kan wees op al die harde werk wat hulle tot hier gebring het. “Elkeen moes veerkragtigheid en vasberadenheid tydens hul studie toon, terwyl hulle uitdagings van hul eie beleef het wat soms hierdie reis moeiliker gemaak het.”